അമിതാഭ് ബച്ചന്റെ വീട്ടിലും റെയില്വെ സ്റ്റേഷനുകളിലും ബോംബ് ഭീഷണി മുംബയില് ശക്തമായ സുരക്ഷ ഏര്പ്പെടുത്തി പൊലീസ് മുംബയ്: ബോളിവുഡ് ഇതിഹാസ താരം അമിതാഭ് ബച്ചന്റെ വീട്ടില് ഉള്പ്പടെ നാലിടങ്ങളില് ബോംബ് വച്ചതായി ഭീഷണി സന്ദേശം മുംബയ് പൊലീസിന് ലഭിച്ചു. താരത്തിന്റെ ജുഹുവിലെ ബംഗ്ളാവിലും മുംബയ് സിഎസ്ടി റെയില്വെസ്റ്റേഷന്, ബൈക്കുള, ദാദര് റെയില്വെ സ്റ്റേഷനുകളിലും ബോംബ് വച്ചിട്ടുണ്ടെന്നായിരുന്നു മുംബയ് പൊലീസ് കണ്ട്രോള് റൂമിലേക്ക് അജ്ഞാത ഫോണ്കോള് വന്നത്. വെളളിയാഴ്ച സന്ദേശം ലഭിച്ചയുടന് റെയില്വെ പരിസരങ്ങളില് റെയില്വേ പൊലീസ്, റെയില്വെ പ്രൊട്ടക്ഷന് ഫോഴ്സ്, ബോംബ് സ്ക്വാഡ്, ഡോഗ് സ്ക്വാഡ്, പൊലീസ് എന്നീ സംഘങ്ങളുടെ പരിശോധന നടന്നു. എന്നാല് ഒന്നും സംശയാസ്പദമായ നിലയില് കണ്ടെത്താനായില്ലെന്ന് പൊലീസ് അറിയിച്ചു. ശക്തമായ പൊലീസ് കാവല് ഇവിടങ്ങളിലെല്ലാം ഏര്പ്പെടുത്തി. പൊലീസ് പരിശോധനയെ തുടര്ന്ന് മുംബയ് നഗരത്തില് അല്പനേരം ജനങ്ങള് ആശങ്കയിലായി. ഫോണ് ചെയ്തയാളെ കണ്ടെത്താനുളള അന്വേഷണം ആരംഭിച്ചതായി പൊലീസ് അറിയിച്ചു. മുന്പ് മേയ് മാസത്തില് മുംബയ് സെക്രട്ടറിയേറ്റില് ബോംബ് വച്ചതായി വ്യാജ സന്ദേശം വന്നിരുന്നു. അന്വേഷണത്തില് നാഗ്പൂരിലെ ഒരു കര്ഷകനാണ് ഇത് ചെയ്തതെന്ന് പൊലീസ് കണ്ടെത്തി. അമിതാഭ് ബച്ചന്റെ ബംഗ്ളാവിലും ബോംബ് സ്ക്വാഡും അന്വേഷണ സംഘവും പരിശോധന നടത്തി. എന്നാല് ഒന്നും കണ്ടെത്തിയില്ല. ഇതോടെ വന്നത് വ്യാജ ബോംബ് ഭീഷണിയാണെന്ന് സ്ഥിരീകരിച്ചു.